**REVISTA PRESEI**

**12 iunie 2013**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Adevarul** | Guvernul introduce regula de angajare în sistemul bugetar a unei persoane la un post vacantat |
| **2** | Click | Copiii pot merge la after school gratis, în vacanţă |
| **3** | Cotidianul | Guvernul ar putea adopta o ordonanţă vizând reluarea angajărilor în sistem unu la unu |
| **4** | Cronica Romana | Guvernul va iniţia, în toamnă, o reformă a modului de organizare a administraţiei centrale |
| **4** | Evenimentul Zilei | REDUCERI SALARIALE: Angajaţii Ministerului Muncii, siliţi să stea acasă pentru că nu sunt bani de salarii |

**Adevarul**

**Guvernul introduce regula de angajare în sistemul bugetar a unei persoane la un post vacantat**

## Toate posturile neocupate vor fi desfiinţate simultan cu introducerea regulii de angajare în sistemul bugetar a unei persoane la un post vacantat, în primul rând în sănătate şi educaţie, diferit de sistemul actual care permite angajarea unei persoane la şapte posturi vacantate, a anunţat, miercuri seara, premierul Victor Ponta.

Noua regulă va fi introdusă prin ordonanţă pregătită să fie aprobată de Guvern sptămâna viitoare.

"Săptămâna viitoare o să adoptăm ordonanţa prin care desfiinţăm toate posturile neocupate şi introducem posibilitatea de angajare 1 la 1. Acum este 1 la 7 din cauza creşterii de personal. Deci, practic, de săptămâna viitoare, la orice post eliberat se poate angaja o nouă persoană, în primul rând în sănătate şi educaţie, dar şi pentru poliţie vom face acelaşi lucru ", a spus Ponta la Antena 3.

În luna mai, premierul a arătat că regula de angajare în sistemul bugetar a unei singure persoane la şapte posturi vacantate va fi abrogată când va exista un consens pentru desfiinţarea posturilor neocupate, acord care nu există deoarece eliminarea acestor posturi va conduce şi la "căderea" şefilor de direcţie.

În 2009, Guvernul a decis prin ordonanţă de urgenţă, în urma negocierilor cu FMI, să suspende ocuparea prin concurs sau examen a posturilor vacante din administraţie şi să permită angajarea unui singur funcţionar la şapte posturi vacantate, excepţii fiind acceptate doar pentru funcţiile de conducere, înalţi funcţionari şi administraţii subdimensionate.  
Interdicţia a fost prelungită anual, până în prezent.

În urma ultimelor negocieri cu Fondul Monetar Internaţional, Guvernul a decis să continue şi în următorii ani să reducă numărul de salariaţi în sectorul public, prin angajarea unei singure persoane la şapte posturi vacantate, sistem care va fi însă aplicat cu mai multă "flexibilitate" în principal în educaţie şi sănătate, pentru ca blocajele generate de lipsa de personal să fie eliminate.

La finele anului trecut, fostul ministru al Finanţelor Florin Georgescu declara că unele ministere sau instituţii ar putea să facă angajări peste nivelul negociat cu instituţiile financiare, dar pe ansamblul personalului bugetar se va păstra regula o angajare la şapte plecări.

**Click**

**Copiii pot merge la after school gratis, în vacanţă**

**Nu mai puţin de şapte centre de tip after school, din sectorul2, vor fi deschise pe toată perioada vacanţei de vară, pentru elevii care rămân în Bucureşti. În total, sunt disponibile 237 de locuri, toate gratuite**

"Cadrele didactice vor organiza activităţi recreative, educative, culturale şi de relaxare pentru copii. În acest fel, elevii pot socializa într-un mediu protejat, departe de găştile de cartier şi de pericolul consumului de droguri, iar părinţii vor avea siguranţa că-şi ştiu copiii supravegheaţi în permanenţă", anunţă reprezentanţii Primăriei sectorului 2.

Programul de funcţionare al celor şapte centre tip after school, din sectorul 2, este de luni până vineri, de la ora 8.00, la ora 17.00.

În tot acest timp, elevii vor urma cursuri de ikebana, desen, pictură şi modelaj, vor învăţa jocuri noi şi vor fi plimbaţi în parcuri, vor merge la muzee şi la Grădina Zoologică.

Părinţii nu vor plăti nimic, programul fiind gratuit.

**Iată care sunt cele 7 centre!**

- Complexul pentru Activităţi Recreative şi Educaţie "Sfântul Pantelimon";   
- Centrul pentru Activităţi Socio Educative pentru Elevi "Sfânta Maria";  
- Şcoala 62;  
- Şcoala "Petre Ghelmez";  
- Şcoala "Maica Domnului";  
- Şcoala 25;   
- Şcoala 4.

**Cotidianul**

**Guvernul ar putea adopta o ordonanţă vizând reluarea angajărilor în sistem unu la unu**

Guvernul ar putea adopta săptămâna viitoare o ordonanţă în baza căreia să fie reintrodusă posiblitatea angajării în sistem unu la unu, în primul rând în sănătate, educaţie, dar şi în poliţie, a anunţat premierul Victor Ponta.

"Cred că săptămâna viitoare o să adoptăm ordonanţa prin care desfiinţăm toate posturile neocupate şi introducem posibilitatea de angajare unu la unu. Acum ştiţi este una la şapte, din cauza creşterii de personal. Deci, practic, de săptămâna viitoare la orice post eliberat se poate angaja o nouă persoană, în primul rând în sănătate, în educaţie şi pentru poliţie vom face acelaşi lucru", a spus Ponta, joi seara, la Antena 3.

Victor Ponta a declarat pe 13 mai că angajările "unu la unu" în sistemul bugetar nu pot fi reluate, decât în paralel cu desfiinţarea posturilor neocupate.

Întrebat, la Palatul Parlamentului, dacă Executivul a discutat cu FMI despre deblocarea angajărilor la stat în regim "unu la unu", premierul a afirmat că măsura ar urma să fie discutată, dar deocamdată nu poate fi aplicată, fiindcă ar conduce la o creştere a posturilor în sectorul bugetar pe care Guvernul nu o poate susţine.

"Nu, o s-o discutăm cu cei de la FMI. Ideea este că nu poate fi luată această decizie, la care eu ţin foarte mult, decât în paralel cu desfiinţarea tuturor posturilor neocupate în acest moment, pentru că să şi ocupăm toate posturile neocupate, blocate şi să şi dăm drumul la 'unu la unu' ne-ar duce la o creştere în sectorul bugetar pe care nu putem să o susţinem din punct de vedere financiar. În schimb, dacă desfiinţăm posturile neocupate, înseamnă că vom avea mai puţini şefi. De ce sunt ţinute posturile neocupate? Că nu poţi să fii şef decât dacă ai 11 sau 20 în subordine, dintre care cinci sunt cu adevărat şi zece sunt pe hârtie. Asta e, mai desfiinţăm din şefi, dar, după aceea, în special la sănătate şi la educaţie, îţi pleacă un angajat, poţi să angajezi imediat pe cineva în loc", a explicat Victor Ponta.

Guvernul Boc a decis, în 2009, prin ordonanţă de urgenţă, să suspende ocuparea prin concurs sau examen a posturilor vacante din administraţie şi să permită angajarea unui singur funcţionar la şapte posturi vacantate, excepţii fiind acceptate doar pentru funcţiile de conducere, înalţi funcţionari şi administraţii subdimensionate.

**Cronica Romana**

Guvernul va iniţia, în toamnă, o reformă a modului de organizare a administraţiei centrale, a anunţat premierul Victor Ponta, susţinând că nu se mai poate lucra cu “aceiaşi oameni care nu fac nimic”, fără să poată fi concediaţi, şi că aparatul administrativ este caracterizat de o “scleroză totală”.

Premierul Victor Ponta a arătat, în şedinţa de Guvern, că doreşte “o reformă reală” a modului de organizare a aparatului public central şi că procesul ar trebui început în toamna acestui an, informează rtv.net.

“Nu se mai poate să lucraţi cu aceiaşi oameni care nu fac nimic sau care fac greşeli sau pe care nu poţi niciodată să-i sancţionezi în niciun fel. Nu se poate să staţi în aceleaşi condiţii în care aveţi un angajat care câştigă 1.000 de lei şi unul care câştigă 15.000 de lei. Nu se poate să vă spun eu, de la Ministerul de Finanţe, câţi oameni vă trebuie, cât să-i plătiţi, că n-aveţi voie să daţi pe nimeni afară şi n-aveţi voie să aduceţi pe nimeni bun. Este o scleroză totală a aparatului administrativ şi, în vara asta, cine pleacă în vacanţă pleacă puţin, ca şi mine, pentru că în septembrie trebuie să mergem cu o reformă radicală a aparatului public central. Nu merge, cred că v-aţi săturat cu toţii să staţi după avize de la diverşi funcţionari pe care nu putem să-i dăm afară, să ne dea avize greşite, să decidem ceva în şedinţa de Guvern şi să apară altceva. Dacă nu facem altceva, mai devreme sau mai târziu o să ne sufocăm şi noi ca şi alte administraţii de până acum”, a spus Ponta miniştrilor.

**Evenimentul Zilei**

# REDUCERI SALARIALE: Angajaţii Ministerului Muncii, siliţi să stea acasă pentru că nu sunt bani de salarii

Autor: [Laura Negoiţă](http://www.evz.ro/de-acelasi-autor/autor/laura-negoita.html)

Diminuarea cu 15% a cheltuielilor de personal decisă de Executiv în luna martie repune pe tapet metoda zilelor neplătite pentru funcţionari, aplicată în urmă cu patru ani.

Funcţionarii care au scăpat de restructurare trebuie să facă faţă acum unor noi provocări. Pentru că Guvernul vrea să reducă cu 15% cheltuielile cu personalul şi organigramele sunt oricum subdimensionate s-a ajuns la concluzia că singura metodă care poate fi aplicată este să-i trimită pe funcţionari acasă fără bani.

Jurnaliştii de la Ziarul de Iaşi scriu că primii angajaţi ai Ministerului Muncii chemaţi să semneze o cerere de concediu fără plată de o zi în luna mai (ccea ce presupune o diminuare cu 5% a salariului) au fost cei ai Agenţiei Naţionale pentru Plăţi şi Inspecţie Socială (ANPIS), unde s-a constatat că bugetul pe trimestrul II al acestui an nu poate acoperi cheltuielile cu salariile.

**Reduceri şi concedieri**

În luna martie, surse oficiale au declarat că premierul Victor Ponta a cerut miniştrilor să prezinte propuneri pentru reducerea cu 15% a cheltuielilor cu personalul şi a cheltuielilor cu bunuri şi servicii.

Sursele au declarat atunci că posturile vacante din administraţie nu au mai fost bugetate în acest an prin legea bugetului, astfel că reducerea cu 15% a costurilor de personal va putea fi operată prin tăieri ale cheltuielilor salariale, prin disponibilizări sau prin cele două măsuri combinate.

Premierul Ponta a declarat ulterior că reducerea cu 15% a cheltuielilor de personal poate presupune şi reducerea numărului de posturi “ocupate inutil”, iar ministrul Finanţelor a arătat că diminuarea cu 15% presupune o reducere, în medie, a numărului de personal la nivelul aparatului central, existând posibilitatea ca în unele ministere să fie efectuate şi concedieri.

Potrivit unui document guvernamental, pentru tăierea cheltuielilor s-a optat în unele instituţii la metoda zilelor fără plată, ceea ce conduce la o scădere a salariului.